Diari Oficial de la Generalitat Valenciana


Sumari del DOGV 9930, del 05-09-2024 (2024/8735)

ORDE 21/2024, de 28 d’agost, de la Conselleria d’Educació, Cultura, Universitats i Ocupació, per la qual s’aproven les bases reguladores del procediment de concessió de subvencions per a donar suport a les proves de certificació de l’acreditació de la competència lingüística de valencià de les universitats valencianes que formen part de la Comissió Interuniversitària d’Estandardització d’Acreditacions de Coneixements de Valencià (CIEACOVA).
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2024/08/28/21**

### Versions

 24/09/2024 - Actualitat  Text inicial: 06/09/2024 - 23/09/2024 

### Dades del document

Número de DOGV
:   9930

Data del DOGV
:   05-09-2024

Secció del DOGV
:   I. DISPOSICIONS GENERALS

Número del document
:   2024/8735

CVE
:   BRRW-I-9152-7381

Data del document
:   28-08-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Ordre

Correcció d'errades

Anàlisi jurídica

 Descriptors 

:   * ajuda pública
    * universitat

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

*Versió vigent 24.09.2024*

Índex

Preàmbul

Article 1. Objecte i finalitat

Article 2. Definicions

Article 3. Entitats beneficiàries i requisits

Article 4. Actuacions i gastos subvencionables

Article 5. Obligacions

Article 6. Convocatòria

Article 7. Disponibilitat pressupostària

Article 8. Sol·licitud i termini de presentació

Article 9. Informació i documentació de la sol·licitud

Article 10. Ordenació, instrucció i resolució del procediment de concessió

Article 11. Modificació de la resolució

Article 12. Comissió avaluadora

Article 13. Criteris per a determinar la quantia de la subvenció

Article 14. Compatibilitat de les subvencions

Article 15. Subcontractació

Article 16. Justificació de la subvenció

Article 17. Pagament de la subvenció

Article 18. Mètode de comprovació i pla de control

Article 19. Reintegrament i pèrdua del dret a cobrar les subvencions

Article 20. Règim sancionador

Article 21. Protecció de dades

Article 22. Transparència, subministrament d’informació i dades obertes

Disposició addicional

Disposició derogatòria

Disposicions finals

PREÀMBUL

L’Estatut d’Autonomia de la Comunitat Valenciana, norma institucional bàsica dels valencians i de les valencianes, assenyala en l’article sext que la llengua pròpia de la Comunitat Valenciana és el valencià i que s’atorgarà especial protecció i respecte a la recuperació del valencià.

En desplegament de les competències atribuïdes per l’Estatut d’Autonomia, es va aprovar la Llei 4/1983, de 23 de novembre, d’ús i ensenyament del valencià, que establix en l’article 1.1: «La present llei té per objecte genèric complir i desplegar allò que disposa l’article sèptim de l’Estatut d’Autonomia quan regula l’ús normal i oficial del valencià en tots els àmbits de la convivència social, així com la seua ensenyança»; per això, un dels objectius específics de la norma és: «e) Garantir, d’acord amb principis de gradualitat i voluntarietat, el coneixement i ús del valencià en tot l’àmbit territorial de la Comunitat».

La Llei 4/2021, de 16 d’abril, de la funció pública valenciana, en l’article 62.1.g establix com a requisit per a participar en els procediments selectius: «Acreditar la competència lingüística en els coneixements de valencià que es determine reglamentàriament […]».

La Comissió Interuniversitària d’Estandardització d’Acreditacions de Coneixements de Valencià (d’ara en avant, CIEACOVA) té com un dels objectius principals fixar el model d’acreditació d’exàmens i coordinar les proves interuniversitàries d’acreditació per a obtindre els certificats de coneixements de valencià.

Amb l’objectiu de contribuir i col·laborar en esta coordinació i incrementar l’oferta de proves de certificació de coneixements de valencià en la societat valenciana, resulta pertinent tramitar les bases reguladores del procediment de subvencions per a donar suport a les proves de certificació de l’acreditació de la competència lingüística de valencià de les universitats valencianes que formen part de la CIEACOVA, d’acord amb l’article 164.c de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, amb l’objectiu d’augmentar el nombre de persones que obtenen l’acreditació de la competència lingüística de valencià en alguna de les universitats que formen part de la CIEACOVA.

En el procediment d’elaboració d’esta nova norma s’han seguit els tràmits previstos en l’article 43.1 de la Llei 5/1983, de 30 de desembre, del Consell, i el que disposen els títols II i III del Decret 24/2009, de 13 de febrer, del Consell, sobre la forma, l’estructura i el procediment d’elaboració dels projectes normatius de la Generalitat, així com el que s’establix amb caràcter bàsic en el títol VI de la Llei 39/2015, d’1 d’octubre, del procediment administratiu comú de les administracions públiques.

Amb esta orde es complix el que disposa la Llei 38/2003, de 17 de novembre, general de subvencions, i el que preveu l’article 165 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, relatiu a les bases reguladores de la concessió de subvencions.

El Decret 136/2023, de 10 d’agost, del Consell, d’aprovació del Reglament orgànic i funcional de la Conselleria d’Educació, Universitats i Ocupació, establix, en l’article 10, com a competència de la Direcció General d’Ordenació Educativa i Política Lingüística, informar, proposar i, si és el cas, elaborar els projectes de normes i disposicions relacionades amb la política lingüística, amb la normalització, la promoció i el foment de l’ús del valencià i la gestió del multilingüisme, així com les funcions establides en l’article 70 de la Llei 5/1983, de 30 de desembre, del Consell.

Cal assenyalar que esta norma està d’acord amb els principis de bona regulació que establix l’article 129 de la Llei 39/2015, d’1 d’octubre, del procediment administratiu comú de les administracions públiques: principis de necessitat, eficàcia, proporcionalitat, seguretat jurídica, transparència i eficiència.

Pel que fa als principis de necessitat i eficàcia, la norma s’adequa a l’objectiu d’incrementar l’oferta de proves de certificació de coneixements de valencià en la societat valenciana.

Igualment, la norma s’ajusta a principis de proporcionalitat, ja que conté la regulació imprescindible per a atendre els objectius que es pretenen alcançar.

D’acord amb el principi de seguretat jurídica, esta norma s’ha elaborat de manera coherent amb la resta de l’ordenament jurídic, nacional i de la Unió Europea, amb la intenció de mantindre un marc normatiu estable, predictible, integrat i clar, de manera que els operadors jurídics i els ciutadans sàpien a què s’han d’atindre en relació amb la matèria sobre la qual es regula.

En aplicació del principi de transparència, s’ha donat publicitat a la iniciativa normativa mitjançant la consulta pública prèvia i el corresponent tràmit d’audiència i informació pública.

L’eficiència de la norma radica en el fet de racionalitzar la gestió dels recursos públics en tot el procediment de concessió de les subvencions per a esta finalitat.

Esta orde s’ajusta al que disposa el Decret 220/2014, de 12 de desembre, del Consell, pel qual s’aprova el Reglament d’administració electrònica de la Comunitat Valenciana.

Les ajudes que es concedisquen d’acord amb el que preveu esta orde, segons l’article 3.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, estan exemptes del requisit de notificació a la Comissió Europea i són compatibles amb el mercat comú, ja que les subvencions que s’atorgaran van dirigides a entitats que realitzen activitats de foment de l’ús i el coneixement del valencià, com la conservació del patrimoni cultural lingüístic europeu, i que, per la seua incidència d’àmbit eminentment autonòmic, queden excloses de l’aplicació del principi d’incompatibilitat amb el mercat comú formulat per l’article 107, apartat 1, del Tractat de funcionament de la Unió Europea (TFUE).

Les subvencions a les quals es referixen estes bases reguladores s’emmarquen dins del Pla estratègic de subvencions 2024-2027, de la Conselleria d’Educació, Universitats i Ocupació, codi de línia S0122, que en compliment del que preveu l’article 164.a de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, es va aprovar mitjançant la Resolució de 28 de gener de 2024, de la subsecretària de la Conselleria d’Educació, Universitats i Ocupació, per la qual s’aprova el Pla estratègic de subvencions 2024-2027 de la Conselleria d’Educació, Universitats i Ocupació, de l’Institut Valencià de Seguretat i Salut en el Treball (INVASSAT), i s’incorpora el Pla estratègic de subvencions del Servici Valencià d’Ocupació i Formació (Labora) (DOGV 9782, 06.02.2024), o en el pla estratègic vigent en el moment de la convocatòria.

Per tot això, i fent ús de les facultats que em conferix l’article 160.2.b de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, en relació amb l’article 28.e de la Llei 5/1983, de 30 de desembre, del Consell, i el que s’establix en el Reglament orgànic i funcional de la Conselleria d’Educació, Universitats i Ocupació vigent, aprovat mitjançant el Decret 136/2023, de 10 d’agost, del Consell, i d’acord amb l’informe de l’Advocacia de la Generalitat i el de la Intervenció Delegada,

ORDENE

*Article 1. Objecte i finalitat*

1. Esta orde té per objecte aprovar les bases que regulen el procediment per a la concessió de subvencions en règim de concurrència competitiva per a donar suport a les proves de certificació de l’acreditació de la competència lingüística de valencià de les universitats valencianes que formen part de la Comissió Interuniversitària d’Estandardització d’Acreditacions de Coneixements de Valencià (d’ara en avant, CIEACOVA).

2. La finalitat de les subvencions concedides mitjançant estes bases és la d’afavorir que la societat valenciana puga accedir a les proves de certificació de l’acreditació de la competència lingüística de valencià que duen a terme les universitats valencianes que formen part de la CIEACOVA.

*Article 2. Definicions*

Pel que fa a les subvencions que preveuen estes bases, s’establixen les definicions següents:

1. Prova de certificació: examen o conjunt d’exercicis amb la finalitat de verificar els coneixements de valencià en relació amb els nivells del Marc europeu comú de referència per a les llengües i a l’efecte d’acreditar la competència lingüística de valencià de les universitats valencianes que formen part de la CIEACOVA.

2. Requisit: condició exigida o necessària per a una cosa.

3. Obligació: allò que l’entitat sol·licitant està obligada a fer, deure imposat pel fet de presentar la sol·licitud.

4. Declaració responsable: document subscrit per l’entitat sol·licitant en el qual manifesta, davall de la seua responsabilitat, que complix els requisits establits en la normativa per a obtindre el reconeixement d’un dret o facultat o per a exercir-lo, que disposa de la documentació que ho acredita, que la posarà a la disposició de l’Administració quan li siga requerida i que es compromet a mantindre el compliment d’estes obligacions durant el període de temps establit en l’article 172.3 de la Llei 1/2015, citada adés.

5. Realització de les proves: s’entén que una prova ha sigut realitzada quan la persona que ha de fer-la s’hi ha inscrit i ha sigut admesa, i s’han dut a terme totes les accions necessàries perquè esta persona s’examine el dia indicat.

6. Persona vinculada a la universitat: persona que fa les proves de certificació que duen a terme les universitats valencianes que formen part de la CIEACOVA, i que té algun nexe amb la universitat convocant (personal docent i investigador, personal d’administració i servicis, alumnat matriculat en qualsevol titulació, així com els membres d’algun col·lectiu que tinga alguna bonificació en la matriculació a les proves de certificació de les universitats valencianes que formen part de la CIEACOVA).

7. Persona externa a la universitat: persona que fa les proves de certificació que duen a terme les universitats valencianes que formen part de la CIEACOVA, sense tindre cap nexe de vinculació amb la universitat convocant.

*Article 3. Entitats beneficiàries i requisits*

1. Podran ser beneficiàries de les subvencions previstes en estes bases les universitats valencianes que formen part de la CIEACOVA.

2. Les entitats beneficiàries de les subvencions hauran de complir els requisits establits en l’article 13 de la Llei general de subvencions.

No podran obtindre en cap cas la condició de beneficiàries les entitats en les quals concórrega alguna de les prohibicions establides en els apartats 2 i 3 bis de l’article 13 de la Llei 38/2003, de 17 de novembre, general de subvencions; a este efecte, les entitats presentaran un testimoni judicial, certificats telemàtics o transmissions de dades, o una certificació administrativa, segons els casos, i quan este document no puga ser expedit per l’autoritat competent, podrà ser substituït per una declaració responsable.

3. Requisits específics

a) Realitzar en l’any de la convocatòria de subvencions almenys una convocatòria de proves de certificació del nivell C1.

b) Realitzar en l’any de la convocatòria de subvencions almenys una convocatòria de proves de certificació del nivell C2.

*Article 4. Actuacions i gastos subvencionables*

1. Són gastos subvencionables els que responguen inequívocament a la naturalesa de l'activitat subvencionada, siguen estrictament necessaris, s'efectuen dins del termini d'execució previst en la convocatòria i hagen sigut efectivament pagats abans que s'acabe el període de justificació.

2. Les accions subvencionables són les següents:

a) Gastos derivats de les activitats estrictament necessàries per a redactar les proves de certificació.

b) Gastos derivats de les activitats estrictament necessàries per a crear un banc de materials per a ser utilitzats en les proves de certificació.

c) Gastos derivats de les activitats estrictament necessàries del personal avaluador i corrector que participa en l'avaluació i correcció de les proves de certificació.

d) Gastos derivats de les accions formatives impartides als avaluadors i correctors que participen en l'avaluació i correcció de les proves de certificació.

e) Gastos derivats de les activitats estrictament necessàries del personal col·laborador que participa en l'execució de les proves de certificació, en tasques de consergeria, vigilància i coordinació de l'execució d'estes proves.

f) Gastos derivats de la neteja de les instal·lacions a on es duen a terme les proves de certificació en els dies de les proves.

g) Gastos derivats de la impressió, digitalització i custòdia de les proves de certificació.

h) Gastos derivats de les funcions de coordinar i organitzar les proves de certificació.

i) Gastos derivats de la difusió i publicitat (cartelleria, falques publicitàries, etc.) de les proves de certificació.

j) Gastos derivats del lloguer de les aules a on es fan les proves de certificació.

k) Gastos derivats del subministrament d'elements fungibles o material d'oficina (carpetes, bolígrafs, lanyards, etc.) necessaris per a fer les proves de certificació.

3. La subvenció concedida pot arribar com a màxim al 100 % de l'import dels costos subvencionables.

4. En cada convocatòria s'ha d'establir el període al qual es poden imputar els gastos fets per a dur a terme les accions objecte de la subvenció.

5. En cada convocatòria es poden establir els percentatges màxims imputables a determinats gastos i la quantitat màxima que cada entitat pot presentar en la sol·licitud de subvenció o el màxim que es pot rebre en concepte de subvenció.

6. No es pot subvencionar: el lloguer de material moble per a fer les proves, així com material inventariable i/o reparacions i/o millores de béns mobles o immobles.

7. Les proves de certificació han de ser convocades, gestionades i executades per una universitat que forme part de la CIEACOVA.

|  |
| --- |
| L'article 4 es rectifica per la [**Correcció d'errades**](https://dogv.gva.es/va/eli/es-vc/o/2024/08/28/21/corrigendum/33698044/dof/vci/html)  publicada en el DOGV núm. 9943 de 24.09.2024. |

*Article 5. Obligacions*

1. Les entitats beneficiàries estan subjectes a les obligacions generals derivades de la normativa vigent sobre subvencions públiques i, en particular, a les que es contenen en l'article 14 de la Llei general de subvencions, així com, si és el cas, a les exigències que determina la normativa vigent en matèria de transparència, accés a la informació pública i bon govern, i de responsabilitat social.

L'obligació de l'entitat beneficiària d'estar al corrent en el compliment de les seues obligacions tributàries i davant de la Seguretat Social s'acreditarà abans de dictar-se la resolució de concessió, en els termes previstos en els articles 22 i 23 del Reglament de la Llei general de subvencions.

2. Són obligacions específiques de les entitats beneficiàries de les subvencions regulades per estes bases:

a) Justificar els gastos de les accions subvencionades.

b) Destinar la totalitat de la subvenció que reben a dur a terme les activitats que fonamenten la concessió de la subvenció.

c) Acreditar que han complit les accions i que complixen els requisits i les condicions que determinen la concessió de la subvenció.

d) Comunicar a la direcció general amb competències en matèria de política lingüística altres subvencions i ingressos o recursos que financen les accions subvencionades.

e) En compliment de l'obligació de donar publicitat del caràcter públic del finançament establida en l'article 18.4 de la Llei general de subvencions, es farà constar la col·laboració de la Generalitat mitjançant la inclusió del text "Proves subvencionades per la Generalitat", al costat del logo oficial de la Generalitat. Si la convocatòria de la subvenció es publica una vegada finalitzades les proves, esta obligació es traslladarà a les proves següents per als mateixos períodes subvencionats, encara que no sol·liciten subvenció en eixa convocatòria. Complir, així mateix, les obligacions en matèria de transparència a què fa referència l'article 22 d'estes bases.

f) Atés que les proves tenen com a finalitat l'acreditació de coneixements de valencià, s'haurà d'utilitzar la denominació exclusiva de "valencià", d'acord amb l'article sext de l'Estatut d'Autonomia de la Comunitat Valenciana.

g) Adequar-se a la normativa lingüística oficial de l'Acadèmia Valenciana de la Llengua, d'acord amb el que disposa l'article 5 de la Llei 7/1998, de 16 de setembre, de la Generalitat Valenciana, de creació de l'Acadèmia Valenciana de la Llengua.

h) Observar els criteris lingüístics de l'Administració de la Generalitat vigents, de conformitat amb l'article 5 del Decret 61/2017, de 12 de maig, del Consell, pel qual es regulen els usos institucionals i administratius de les llengües oficials en l'Administració de la Generalitat, i amb l'Acord de 29 d'abril de 2024, del Consell, d'aprovació dels criteris lingüístics de l'Administració de la Generalitat.

i) Respectar en les actuacions de l'entitat sol·licitant el que preveu el capítol VII del títol II de la Llei 9/2003, de 2 d'abril, de la Generalitat, per a la igualtat entre dones i hòmens.

3. Incomplir les obligacions anteriors és causa de l'exigència de les responsabilitats o sancions corresponents segons la legislació.

|  |
| --- |
| L'article 5 es rectifica per la [**Correcció d'errades**](https://dogv.gva.es/va/eli/es-vc/o/2024/08/28/21/corrigendum/79670776/dof/vci/html)  publicada en el DOGV núm. 9943 de 24.09.2024. |

*Article 6. Convocatòria*

El procediment de concessió de les subvencions regulades per les bases que s’aproven a través de la present orde s’iniciarà mitjançant la resolució de convocatòria corresponent, publicada en el *Diari Oficial de la Generalitat Valenciana*; la seua aprovació queda supeditada en tot cas a l’existència de disponibilitat pressupostària.

*Article 7. Disponibilitat pressupostària*

1. La Generalitat finança les subvencions amb càrrec al programa pressupostari que incorpore els crèdits adequats per a finançar les ajudes regulades en esta orde i la concessió està limitada per la disponibilitat pressupostària.

2. La resolució de convocatòria ha d’especificar l’import global destinat a les ajudes i l’import destinat a les persones externes i a les vinculades.

*Article 8. Sol·licitud i termini de presentació*

1. La sol·licitud i la documentació que l’acompanya s’han de presentar exclusivament per mitjans electrònics a través de la seu electrònica de la Generalitat ([https://sede.gva.es),](https://sede.gva.es), ) de conformitat amb el que establix l’article 14.2 de la Llei 39/2015, d’1 d’octubre, del procediment administratiu comú de les administracions públiques.

2. Tant la sol·licitud com la resta de documentació s’han de presentar firmades electrònicament per l’entitat o bé per la persona que representa la universitat.

3. El termini de presentació de les sol·licituds, la finalització del qual serà posterior a les dates de realització de les proves en l’any de la convocatòria, així com la documentació general i específica que l’ha d’acompanyar, es determinarà en la resolució de convocatòria i ha d’incorporar, com a mínim, els documents previstos en l’article 9 d’esta orde.

4. La presentació de sol·licituds per a optar a les ajudes implica l’acceptació expressa i formal de les condicions d’estes bases reguladores i de la convocatòria.

5. En cas que es presente més d’una sol·licitud, serà vàlida l’última presentada.

*Article 9. Informació i documentació de la sol·licitud*

1. Sense perjuí de la documentació que especifique la convocatòria, la sol·licitud s’ha de presentar acompanyada de la documentació següent:

a) Una memòria detallada de les accions i els gastos subvencionables efectuats per a organitzar i dur a terme les proves de certificació per a les quals se sol·licita subvenció. Les accions subvencionables han de ser prou detallades per a permetre conéixer si els gastos són o no subvencionables i han d’estar degudament quantificades amb el detall que corresponga.

Cal incloure un apartat en la memòria dedicat a la quantificació dels gastos subvencionables corresponents a les persones que han fet les proves. Esta quantitat té la consideració de pressupost màxim sol·licitat.

b) Una declaració responsable del compromís de destinar els diners concedits per la subvenció a la finalitat per a la qual se sol·liciten.

c) Una declaració responsable sobre la veracitat de les dades que s’aporten en la sol·licitud i l’assumpció de responsabilitats en el cas que siguen inexactes.

d) Una declaració responsable sobre la disposició de la documentació acreditativa i sobre el compromís de conservar-la durant la vigència de l’expedient i durant el termini establit en l’article 172.3 de la Llei 1/2015, citada adés.

e) Un certificat de l’òrgan competent en el qual s’indique el nombre de persones inscrites en la prova, amb especificació del nombre de persones vinculades i externes. El nombre de persones presentades i el de persones no presentades, amb diferenciació, també, de la quantitat de persones vinculades i de les externes.

f) S’adjuntarà una còpia de la convocatòria de proves firmada per l’òrgan competent de la universitat sol·licitant, per a comprovar que els requisits i els destinataris s’ajusten a esta convocatòria de subvencions, així com una còpia de la prova realitzada.

2. La inexactitud, la falsedat o l’omissió, de caràcter essencial, de qualsevol dada o informació que s’incorpore a la documentació i les declaracions responsables indicades en esta base, així com el fet de no presentar la documentació que siga requerida per a acreditar el compliment del que s’ha declarat, determinen la impossibilitat de continuar exercint el dret a participar en la convocatòria, sense perjuí de les responsabilitats penals, civils o administratives que se’n puguen derivar.

*Article 10. Ordenació, instrucció i resolució del procediment de concessió*

1. Correspon a la subdirecció general amb competències en matèria de política lingüística ordenar i instruir el procediment de concessió.

2. Examinades les sol·licituds, i una vegada esmenades les deficiències detectades, l’instructor emetrà un informe en el qual consten els beneficiaris que complixen tots els requisits necessaris per a accedir a les subvencions.

3. Es constituirà una comissió avaluadora a la qual correspon l’avaluació dels expedients. Esta comissió emetrà un informe amb el resultat de l’avaluació mencionada.

4. A la vista de l’informe de la comissió avaluadora, l’òrgan instructor formularà una proposta de resolució de la concessió de les subvencions que s’elevarà a l’òrgan concedent.

5. La resolució de concessió s’ha de publicar en el Diari Oficial de la Generalitat Valenciana; esta publicació té els efectes de la notificació regulada en els articles 40 i següents de la Llei 39/2015, citada adés.

6. El termini màxim per a resoldre i notificar és de sis mesos des de la data de la resolució de convocatòria. Si, transcorregut este termini, no hi ha cap resolució expressa sobre la sol·licitud presentada, esta s’ha d’entendre desestimada per silenci administratiu, d’acord amb l’article 25.1.a de la Llei 39/2015, citada adés.

*Article 11. Modificació de la resolució*

1. La modificació o alteració de les condicions tingudes en compte per a la concessió de la subvenció i, si és el cas, l’obtenció concurrent de subvencions atorgades per altres administracions o ens públics o privats, poden donar lloc a la modificació de la resolució de concessió i, si és el cas, a la pèrdua del dret a cobrar totalment o parcialment la subvenció.

2. Si varien les condicions tingudes en compte per a la concessió de la subvenció, per aplicació de les causes de reintegrament que establix l’article 37 de la Llei general de subvencions, serà procedent exigir que l’entitat beneficiària reintegre totalment o parcialment les quantitats percebudes, amb un informe previ de l’òrgan competent de control de la subvenció, i després del tràmit d’audiència legalment establit; o bé, si és el cas, revisar la concessió de la subvenció per aplicació de les causes de nul·litat o d’anul·labilitat previstes en l’article 36 de la Llei general de subvencions.

3. En els supòsits de subvencions concurrents, quan es tinga coneixement de la concessió d’una subvenció per un altre organisme o entitat amb el mateix objecte, s’ha de comunicar a l’òrgan concedent, que ha de dictar, si és el cas, una resolució de pèrdua del dret al cobrament parcial de la subvenció, tenint en compte la quantitat concedida pels altres ens públics o privats.

*Article 12. Comissió avaluadora*

1. La comissió avaluadora de les sol·licituds admeses actua com a òrgan col·legiat i la formen els membres següents:

Presidència: la persona titular de la subdirecció general amb competències en matèria de política lingüística.

Secretaria: la persona titular del servici que gestiona les ajudes a la promoció del valencià de la direcció general competent en matèria de política lingüística, amb veu i vot.

Vocals: tres persones funcionàries de la direcció general competent en política lingüística, nomenades per la persona titular de la direcció general amb competències en matèria de política lingüística.

2. En el cas que alguna de les persones nomenades no puga assistir a les reunions de la comissió avaluadora, la persona titular de la direcció general amb competències en matèria de política lingüística ha de designar les persones suplents corresponents.

3. En la composició d’esta comissió es tindrà en compte el principi de presència equilibrada de dones i hòmens, establit en la Llei orgànica 3/2007, de 22 de març, per a la igualtat efectiva de dones i hòmens.

*Article 13. Criteris per a determinar la quantia de la subvenció*

1. Per a valorar les sol·licituds presentades, únicament es tenen en compte els criteris objectius següents, aplicats d’acord amb la ponderació que s’indica:

a) Per a les proves de certificació de coneixements de valencià del nivell C1:

1. Per cada persona externa a la universitat que va fer la prova, 3 punts.

2. Per cada persona vinculada a la universitat que va fer la prova, 2 punts.

b) Per a les proves de certificació de coneixements de valencià del nivell C2:

1. Per cada persona externa a la universitat que va fer la prova, 2 punts.

2. Per cada persona vinculada a la universitat que va fer la prova, 1 punt.

c) Per a les proves de certificació de coneixements de valencià dels nivells A2, B1 i B2:

1. Per cada persona externa a la universitat que va fer la prova, 1 punt.

2. Per cada persona vinculada a la universitat que va fer la prova, 0,5 punts.

2. La resolució de convocatòria pot establir una puntuació mínima per a poder ser beneficiari de la subvenció en tots o en algun dels nivells de proves de certificació.

3. El valor econòmic del punt s’obté de dividir la dotació pressupostària entre la suma de tots els punts obtinguts corresponents als nivells C1, C2 i A2, B1 i B2 de totes les sol·licituds admeses. Per a obtindre la quantitat de subvenció, es multiplica el valor econòmic del punt corresponent per la puntuació que ha obtingut cada sol·licitant.

Amb independència del valor econòmic del punt que resulte del seu càlcul per a les proves de certificació de coneixements de valencià, este preu del punt no pot ser en cap cas superior a 50 euros.

*Article 14. Compatibilitat de les subvencions*

1. Les ajudes són compatibles amb altres subvencions, ingressos o recursos per a la mateixa finalitat, procedents de qualsevol administració o ens públic o privat, nacional, de la Unió Europea o d’organismes internacionals.

2. L’import de les subvencions no pot ser, en cap cas, d’una quantitat que, aïlladament o en concurrència amb altres subvencions o altres ingressos, supere el cost de l’activitat que ha de realitzar l’entitat beneficiària.

*Article 15. Subcontractació*

1. Les entitats beneficiàries podran subcontractar amb tercers fins a un màxim del 100 % de l’import de l’activitat subvencionada.

a) En el cas que les entitats beneficiàries siguen universitats privades, si esta subcontractació supera el 20 % de la subvenció concedida i l’import supera els 60.000 euros, el contracte haurà de fer-se per escrit, prèvia sol·licitud d’autorització a la direcció general amb competències en política lingüística, que s’entendrà concedida en cas de no denegar-se expressament en el termini de deu dies hàbils des de l’endemà de la recepció per l’òrgan mencionat.

b) En el cas que les entitats beneficiàries siguen universitats públiques, atés que estan sotmeses a la Llei 9/2017, de 8 de novembre, de contractes del sector públic, si la subcontractació mencionada supera el 20 % de la subvenció concedida i l’import supera els 60.000 euros, l’autorització prèvia de la direcció general amb competències en política lingüística se sol·licitarà amb anterioritat a l’inici de l’expedient de contractació. S’entendrà concedida l’autorització en cas de no denegar-se expressament en el termini de deu dies hàbils des de l’endemà de la recepció per l’òrgan mencionat.

c) L’autorització per a subcontractar es podrà denegar, de manera motivada, si de la documentació presentada en la sol·licitud es desprén que esta subcontractació pot donar lloc a l’incompliment de les disposicions d’estes bases reguladores.

2. La subcontractació s’ha d’ajustar al que disposa l’article 29 de la Llei 38/2003, de 17 de novembre, general de subvencions, i a la normativa reglamentària que el desplega. Els contractistes han de complir la normativa que se’ls aplique en matèria de contractació pública.

*Article 16. Justificació de la subvenció*

1. La data límit per a presentar la documentació justificativa de la subvenció s’indicarà en la resolució de convocatòria i serà en tot cas abans del 31 d’octubre de l’any de la convocatòria, i es podrà prorrogar per un període de fins a dos mesos quan les accions subvencionades no puguen dur-se a terme o justificar-se en el termini previst, per causes de força major degudament justificades.

2. Si la convocatòria es publica una vegada finalitzades les proves objecte d’esta subvenció, la resolució de convocatòria podrà establir la presentació de la documentació justificativa juntament amb la sol·licitud de subvenció.

3. Incomplir l’obligació de presentar la documentació justificativa en el termini establit és causa de pèrdua del dret a cobrar la subvenció.

4. Per a justificar adequadament la subvenció, cal presentar el compte justificatiu, que estarà integrat per una memòria econòmica i justificativa de les accions efectivament realitzades, amb indicació del lloc, la data i les persones responsables. Esta memòria ha d’estar referida a la memòria inicial presentada amb la sol·licitud. La part justificativa de la memòria ha d’incloure:

a) Una relació classificada dels gastos i les inversions de tota l’acció subvencionada, amb indicació del finançament, identificació del creditor i del document, l’import, la data d’emissió i la data de pagament, acompanyats amb les factures o els documents de valor probatori equivalent en el tràfic jurídic mercantil i els justificants de pagament. A més dels desviaments respecte al pressupost presentat d’acord amb el punt 1 de l’article 9 d’esta orde.

b) Una relació detallada d’altres ingressos o subvencions que hagen finançat les accions subvencionades, amb indicació de l’import, la procedència i l’aplicació d’eixos fons a les activitats subvencionades.

5. La documentació justificativa dels gastos ha de correspondre a una quantitat igual o superior a la que figure, com a pressupost, en la sol·licitud. La justificació per un import inferior o per uns gastos no subvencionables implica la minoració proporcional de la quantitat concedida.

*Article 17. Pagament de la subvenció*

La subvenció es paga en un pagament únic, per transferència bancària, una vegada l’entitat beneficiària ha justificat la realització de l’activitat objecte de la subvenció, tal com establix l’article 171.1 de la Llei 1/2015, citada adés.

*Article 18. Mètode de comprovació i pla de control*

1. La comprovació material de la realització efectiva de l’activitat, l’existència de la condició o el compliment de la finalitat s’ha de fer en els termes establits en el pla de control que aprove i aplique l’òrgan gestor de les subvencions.

2. El tipus de control serà administratiu, i el criteri de selecció de la mostra, aleatori, dirigit o de risc sobre les subvencions concedides en cada convocatòria. El pla concretarà els criteris de selecció de la mostra i el percentatge mínim d’ajuda que s’ha de controlar sobre el total pagat en la línia de subvenció.

3. El control administratiu consistix en la comprovació i el control de les factures o documents de valor probatori equivalent en el tràfic jurídic mercantil o amb eficàcia administrativa incorporats en el compte justificatiu i la documentació acreditativa del pagament, a més d’aquells documents que l’òrgan gestor considere necessaris per a acreditar el compliment de l’objecte previst de l’activitat subvencionada. El control administratiu inclou la comprovació de la veracitat del contingut de les declaracions responsables.

4. La comprovació material es fa sobre una mostra de les accions subvencionades que l’òrgan que gestiona les subvencions sol·licite a les entitats beneficiàries, en el format i amb les condicions que permeten acreditar que l’activitat subvencionada s’ha dut a terme.

*Article 19. Reintegrament i pèrdua del dret a cobrar les subvencions*

1. És procedent el reintegrament de les quantitats percebudes i l’exigència de l’interés de demora des del moment del pagament de la subvenció, en els casos establits en l’article 37 de la Llei general de subvencions.

2. Així mateix, s’aplicarà l’article 172 de la Llei 1/2015, citada adés, quan corresponga reintegrar les quantitats percebudes.

3. Els criteris de graduació dels possibles incompliments de les condicions imposades amb motiu de l’atorgament de la subvenció amb els percentatges que cal reintegrar, respecte de la quantitat finalment rebuda, en cada cas, són:

a) L’entitat beneficiària ha de reintegrar el 100 % de la quantitat rebuda si es dona alguna de les circumstàncies següents:

1. Obtenció de la subvenció falsejant o ocultant condicions.

2. Incompliment total de les finalitats per a les quals es va presentar la sol·licitud.

3. Incompliment de les obligacions f, g, h i i de l’article 5.2 d’esta orde.

4. Resistència, excusa, obstrucció o negativa a les actuacions de comprovació i control financer previstes en la legislació, així com incompliment de les obligacions comptables, registrals o de conservació de documents quan se’n derive la impossibilitat de verificar la utilització donada als fons percebuts.

b) L’entitat beneficiària ha de reintegrar el 40 % de la quantitat rebuda si hi ha incompliment de les obligacions d i e de l’article 5.2 d’esta orde.

c) L’entitat beneficiària ha de reintegrar la quantitat rebuda en proporció als objectius que ha deixat de complir si hi ha incompliment parcial de les finalitats per a les quals es va presentar la sol·licitud.

*Article 20. Règim sancionador*

És aplicable el règim sancionador per la comissió d’infraccions administratives previstes en la normativa bàsica estatal que regula la Llei 1/2015, citada adés, en el capítol IV del títol X, i el procediment s’ha de tramitar d’acord amb el que establix el títol IV de la Llei 39/2015, esmentada adés, i la normativa que el desplega en matèria de potestat sancionadora.

*Article 21. Protecció de dades*

La conselleria competent en matèria de política lingüística és responsable del tractament de dades de caràcter personal que comporta la gestió, tramitació i concessió d’estes subvencions, i, com a tal, actuarà d’acord amb els principis, les mesures i les garanties regulades en la normativa vigent en matèria de protecció de dades. En conseqüència, es garantirà una seguretat adequada de les dades personals, inclosa la protecció contra el tractament no autoritzat o il·lícit i contra la seua pèrdua, destrucció o mal accidental, mitjançant l’aplicació de mesures tècniques o organitzatives apropiades; es garantirà així la integritat i la confidencialitat de les dades.

En les convocatòries que es deriven d’estes bases reguladores s’inclourà la informació que s’ha de facilitar a les persones interessades, ja es tracte de persones físiques o, en el cas de persones jurídiques, dels seus representants legals, en relació amb les seues dades de caràcter personal, de conformitat amb el que es preveu en els articles 13 i 14 del Reglament general de protecció de dades i en la Llei orgànica 3/2018, de 5 de desembre, de protecció de dades personals i garantia dels drets digitals.

Així mateix, en el disseny dels formularis de sol·licitud d’estes subvencions, en l’exigència d’aportació documental i en les publicacions i altres actes administratius, les dades personals seran adequades, pertinents i limitades al que siga necessari en relació amb els fins per als quals són tractades.

Quan els beneficiaris aporten dades de caràcter personal de terceres persones a fi de complir les obligacions i les justificacions derivades de les convocatòries respectives i de l’atorgament de les subvencions, els n’hauran d’informar en els termes que s’establiran en les convocatòries esmentades.

*Article 22. Transparència, subministrament d’informació i dades obertes*

1. Les entitats públiques hauran de complir les obligacions de transparència que, en virtut de la Llei 19/2013, de 9 de desembre, de transparència, accés a la informació pública i bon govern, i de la Llei 1/2022, de 13 d’abril, de transparència i bon govern de la Comunitat Valenciana, els corresponen com a entitat pública.

2. Les entitats privades beneficiàries de la subvenció hauran de complir les obligacions de publicitat activa previstes en el capítol II del títol I de la Llei 19/2013, de 9 de desembre, quan:

a) Perceben durant el període d’un any ajudes o subvencions públiques en una quantia superior a 100.000 euros (article 3.b, Llei 19/2013).

b) Perceben durant el període d’un any natural ajudes o subvencions de les entitats públiques de la Comunitat Valenciana incloses en l’article 3 de la Llei 1/2022 en una quantia superior a 50.000 euros.

c) Les ajudes o subvencions percebudes representen almenys el 40 % del total dels seus ingressos anuals, sempre que arriben com a mínim a la quantitat de 5.000 euros (article 3.b, Llei 19/2013, i article 4.1.b, Llei 1/2022).

En particular, hauran de publicar, en els termes previstos en els principis generals de l’article 5 de la Llei 19/2013, la informació institucional i organitzativa de l’article 6 i l’econòmica i pressupostària de l’article 8 de la mateixa llei. Esta publicació es durà a terme a través de la pàgina web de l’entitat, o bé a través de la plataforma TEP - Transparència Entitats Privades, de GVA Oberta, a la qual es pot accedir en gvaoberta.gva.es/tep.

Esta informació s’haurà de publicar a partir de l’any següent a aquell en el qual s’hagen superat els llindars establits, i s’haurà de mantindre publicada durant almenys quatre anys naturals (article 4.3 de la Llei 1/2022).

3. Sense perjuí de les obligacions previstes en els apartats anteriors, totes les entitats beneficiàries de subvencions hauran de donar l’adequada publicitat del caràcter públic del finançament de programes, activitats, inversions o actuacions de qualsevol tipus que siguen objecte de subvenció, incloent el logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals i qualsevol altre mitjà de publicitat que es realitze de l’activitat subvencionada.

4. Totes les entitats beneficiàries de subvencions estan obligades a subministrar a l’entitat concedent, amb un requeriment previ, tota la informació que siga necessària per al compliment per part d’esta de les obligacions previstes en la Llei de transparència, en el termini de quinze dies hàbils des del requeriment. Una vegada transcorregut el termini conferit en el requeriment sense que haja sigut atés, l’òrgan que ha efectuat el requeriment podrà acordar, amb un advertiment i una audiència previs a l’interessat, la imposició de multes coercitives en els termes previstos en l’article 5 de la Llei 1/2022.

5. Els nous conjunts de dades que es generen per la formalització i el desenrotllament de les subvencions atorgades per l’Administració de la Generalitat s’han de disposar, sempre que siga possible, com a conjunt de dades obertes.

DISPOSICIÓ ADDICIONAL

*Única. No incidència pressupostària*

Les convocatòries de subvencions que es publiquen en aplicació d’esta orde establixen les dotacions anuals, consignades en els pressupostos de la Generalitat, que han de finançar les subvencions regulades per esta. Llevat d’esta previsió, l’aplicació i l’execució d’esta orde no poden tindre cap incidència en la dotació de cada un dels capítols de gasto assignats a la conselleria amb competències en matèria de política lingüística, i en tot cas han de ser ateses amb els mitjans personals i materials de la conselleria competent per raó de la matèria.

DISPOSICIÓ DEROGATÒRIA

*Única*

Queden derogades l’Orde 3/2023, de 6 de febrer, de la consellera d’Educació, Cultura i Esport (DOGV núm. 9530, 09.02.2023), per la qual s’aproven les bases reguladores del procediment de subvencions per a donar suport a les proves de certificació de l’acreditació de la competència lingüística de valencià de les universitats valencianes que formen part de la Comissió Interuniversitària d’Estandardització d’Acreditacions de Coneixements de Valencià (CIEACOVA), i les disposicions de rang igual o inferior que s’oposen al que disposa esta orde.

DISPOSICIONS FINALS

*Primera. Habilitació*

1. Es delega en la persona titular de la direcció general competent en matèria de política lingüística l’adopció de les resolucions o de les mesures necessàries per a executar esta orde, incloent-hi la convocatòria, l’atorgament, la inadmissió i la desestimació de sol·licituds, així com l’aprovació del gasto corresponent, la resolució de pèrdua del dret al cobrament de la quantia concedida, si és el cas, i l’aprovació del compte justificatiu de les subvencions concedides.

2. Així mateix, es delega la facultat de resoldre els dubtes interpretatius que puguen plantejar-se de l’aplicació de les bases i de la convocatòria en la persona titular d’este òrgan, la qual podrà dictar totes les instruccions que siguen necessàries per a aplicar esta orde i les convocatòries que se’n deriven.

*Segona. Entrada en vigor*

Esta orde entrarà en vigor l’endemà d’haver-se publicat en el *Diari Oficial de la Generalitat Valenciana.*

València, 28 d'agost de 2024

José Antonio Rovira Jover

Conseller d'Educació, Cultura, Universitats i Ocupació


Còpia Permalink ELI